Zagreb, 23. veljače 2016.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Miroslava Šimića, zastupnika u Hrvatskom saboru,** za davanjem mišljenja Povjerenstva na 130. sjednici, održanoj dana 23. veljače 2016. g., daje sljedeće:

**MIŠLJENJE**

1. **Dužnosnik Miroslav Šimić, koji uz obnašanje dužnosti zastupnika u Hrvatskom saboru obavlja drugi posao kao stalno zanimanje, može primiti financijsku nagradu od drugog poslodavca za rad u 2015. godini.**
2. **Dužnosnik može primati godišnje financijske nagrade od drugog poslodavca za rad i u narednim godinama, u kojima će istovremeno obnašati dužnost zastupnika u Hrvatskom saboru te Povjerenstvo tumači da se takva financijska naknada također smatra plaćom koju dužnosnik za vrijeme mandata zastupnika u Hrvatskom saboru ostvaruje po drugoj osnovi sukladno članku 4. stavku 2. Zakona o pravima i dužnostima zastupnika u Hrvatskom saboru.**
3. **Sukladno obvezama iz članka 8. ZSSI-a, dužnosnik je dužan u izvješću o imovinskom stanju prikazati prihode koje ostvaruje po osnovi financijske nagrade za rad od drugog poslodavca i to do kraja godine u kojoj je navedena nagrada isplaćena, pod podacima o ostalim prihodima.**

Obrazloženje

Zahtjev za davanjem mišljenja Povjerenstva podnio je dužnosnik Miroslav Šimić, zastupnik u Hrvatskom saboru. U knjigama ulazne pošte Povjerenstva zahtjev je zaprimljen 18. veljače 2016.g. pod poslovnim brojem 711-U-1456-M-61/16-4, povodom kojeg se vodi predmet broj: M-61/16. Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu navedenog Zakona, stoga je i Miroslav Šimić, povodom obnašanja dužnosti zastupnika u Hrvatskom saboru, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva. Dužnosnik u zahtjevu od 18. veljače 2016.g. navodi da je nakon stupanja na dužnost zastupnika u Hrvatskom saboru nastavio istovremeno obavljati drugi posao kao zaposlenik dioničkog društva u privatnom vlasništvu, a na temelju obnašanja zastupničke dužnosti ostvaruje pravo na razliku plaće. Dužnosnik traži mišljenje Povjerenstva smije li od navedenog drugog poslodavca primati financijske nagrade za rad u protekloj godini, pri čemu ističe da se navedena nagrada isplaćuje kao primitak od nesamostalnog rada na temelju Odluke Uprave trgovačkog društva, a ukoliko je dopušten primitak nagrada od drugog poslodavca, dužnosnik traži uputu na koji način se stjecanje prihoda po ovoj osnovi prikazuje u izvješću o imovinskom stanju.

Dužnosnik je 27. siječnja 2016.g. podnio Povjerenstvu izvješće o imovinskom stanju povodom stupanja na dužnost zastupnika u Hrvatskom saboru. U navedenom izvješću dužnosnik je naveo da će dužnost zastupnika u Hrvatskom saboru obnašati profesionalno. U dijelu izvješća u kojem se navode podaci o drugim poslovima dužnosnika tijekom obnašanja mandata dužnosnik je naveo da će obavljati posao u trgovačkom društvu Kraš prehrambena industrija d.d. na radnom mjestu regionalnog rukovoditelja, uz podatak da je u radnom odnosu kod istog poslodavca od 1. travnja 2004.g. Dužnosnik je potom 10. veljače 2016.g. podnio Povjerenstvu izvješće o imovinskom stanju radi ispravka podataka u prethodno podnesenom Izvješću. U dijelu izvješća u kojem se prikazuju podaci o prihodima dužnosnika navedeno je da će dužnosnik kod navedenog drugog poslodavca primati mjesečni neto iznos plaće od 10.000,00 kn, dok će na temelju obnašanja zastupničke dužnosti primati razliku plaće u iznosu od 5.692,92 kn.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove **u smislu redovitog i stalnog zanimanja** osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti. S obzirom da je člankom 3. Zakona o pravima i dužnostima zastupnika u Hrvatskom saboru („Narodne novine“ broj 55/00., 107/01., 86/09., 91/10., 49/11., 12/12. i 102/14.) propisano da zastupnik na osnovi obnašanja zastupničke dužnosti uz prava i obveze utvrđene posebnim propisima ima, između ostalog, pravo na plaću, odnosnu razliku plaće ako je plaća koju zastupnik ostvaruje po drugoj osnovi manja te da je člankom 4. istog Zakona propisano je da zastupnik ima pravo na plaću koja se utvrđuje prema odredbama Zakona o obvezama i pravima državnih dužnosnika, a ukoliko ne ostvaruje plaću na temelju obnašanja zastupničke dužnosti ima pravo na razliku plaće koju bi ostvario na temelju obnašanja zastupničke dužnosti i plaće koju ostvaruje po drugoj osnovi, ako je plaća koju ostvaruje po drugoj osnovi manja, Povjerenstvo utvrđuje da je zastupnicima u Hrvatskom saboru dozvoljeno da uz obnašanje navedene dužnosti obavljaju bilo koju drugu djelatnost za koju primaju plaću.

Povjerenstvo tumači da su odredbe članka 3. i 4. Zakona o pravima i dužnostima zastupnika u Hrvatskom saboru poseban zakon u odnosu na odredbu članka 13. stavka 2. ZSSI-a, stoga prethodno odobrenje Povjerenstva nije niti potrebno, no ukoliko zastupnici u Hrvatskom saboru plaću ostvaruju kod drugog poslodavca, za obnašanje dužnosti zastupnika nemaju pravo primati punu plaću, već samo razliku plaće ukoliko je plaća koju ostvaruju po drugoj osnovi manja od plaće na koju bi imali pravo za obnašanje zastupničke dužnosti.

Člankom 14. stavkom 1. Zakona o porezu na dohodak („Narodne novine“ broj 177/04., 73/08., 80/10., 109/11., 114/11., 22/12., 144/12., 43/13., 120/13., 125/13., 148/13., 12/14., 83/14., 143/14. i 136/15.) plaća je definirana kao svaki primitak od nesamostalnog rada, kojeg poslodavac isplaćuje radniku te se na temelju navedene zakonske odredbe, pored ostalog, plaćom smatra i plaća koju poslodavac isplaćuje radnicima u svezi sa sadašnjim radom i prijašnjim radom, primici po osnovi naknada, potpora, nagrada i drugog, koje poslodavac isplaćuje ili daje radnicima iznad propisanih iznosa kao i svi drugi primici koje poslodavac isplaćuje ili daje radniku za obavljeni rad po osnovi ugovora o radu ili drugog akta kojim se uređuje radni odnos.

Povjerenstvo stoga smatra da se godišnja financijska nagrada koju dužnosniku isplaćuje drugi poslodavac kod kojeg je dužnosnik u stalnom radnom odnosu, isplaćuje kao primitak od nesamostalnog rada iz istog radnog odnosa te se stoga može također smatrati plaćom po drugoj osnovi, u smislu članka 4. Zakona o pravima i dužnostima zastupnika u Hrvatskom saboru.

Slijedom navedenog, imajući u vidu da financijsku nagradu od drugog poslodavca dužnosnik prima početkom godine za rad u protekloj godini, a da je dužnosnik u protekloj 2015.g. samo 4 dana (od stupanja na dužnost 28. prosinca 2015.g. do kraja iste godine) istovremeno obnašao dužnost i radio kod drugog poslodavca, što Povjerenstvo smatra zanemarivim u odnosu na cijelo razdoblje 2015.g. za koju se isplaćuje financijska nagrada, Povjerenstvo daje mišljenje da dužnosnik može primiti financijsku nagradu od drugog poslodavca za rad u 2015.g. godini, bez uračunavanja primljenog iznosa financijske nagrade u plaću koju ostvaruje po drugoj osnovi, prilikom obračuna razlike plaće sukladno članku 4. stavku 2. Zakona o pravima i dužnostima zastupnika u Hrvatskom saboru.

Dužnosnik može primati godišnje financijske nagrade od drugog poslodavca za rad i u narednim godinama u kojima će istovremeno obnašati dužnost zastupnika u Hrvatskom saboru, ali Povjerenstvo smatra da tada primljenu financijsku nagradu treba uračunati u iznos plaće koju dužnosnik ostvaruje po drugoj osnovi prilikom obračuna razlike plaće u mjesecu u kojem je financijska nagrada isplaćena. Ukazuje se dužnosniku da je člankom 5. stavkom 2 ZSSI-a kao jedno od načela djelovanja propisano da su dužnosnici osobno odgovorni za svoje djelovanje u obnašanju javnih dužnosti na koje su imenovani odnosno izabrani prema tijelu ili građanima koji su ih imenovali ili izabrali.

Stoga se dužnosnik upućuje da osobno vodi računa da pravo na plaću odnosno razliku plaće ostvaruje sukladno odredbama Zakona o pravima i dužnostima zastupnika u Hrvatskom saboru.

Na temelju članka 8. stavka 1. ZSSI-a dužnosnici su obvezni u izvješću o imovinskom stanju navesti podatke o ostalim djelatnostima koje obavljaju. Na temelju članka 8. stavka 7. podstavka 7. ZSSI-a obvezni su navesti podatke o dohotku od nesamostalnog rada, dohotku od samostalne djelatnosti, dohotku od imovine i imovinskih prava, dohotku od kapitala, dohotku od osiguranja i drugom dohotku. Na temelju članka 8. stavka 9. ZSSI-a, izvješće se podnosi na obrascu kojeg utvrđuje Povjerenstvo.

U slučaju da od drugog poslodavca primi financijsku nagradu za rad u protekloj godini, dužnosnik je dužan primitak iskazati u dijelu izviješća u kojem se prikazuju podatci o drugim prihodima, i to do isteka godine u kojoj je isplata izvršena.

Slijedom navedenog Povjerenstvo je dalo mišljenje kao u izreci ovog akta.

PREDSJEDNICA POVJERENSTVA

Dalija Orešković, dipl.iur.

Dostaviti:

1. Dužnosnik Miroslav Šimić, elektronska dostava
2. Objava na internetskoj stranici Povjerenstva
3. Pismohrana